Man vermis ná aanval: Liggaam gevindRoger en Christine Solik. Volgens berigte is Solik se liggaam Maandagmiddag in dieselfde rivier gevind as waar sy vrou, Christine (57), se liggaam vroeër gevind is. Lt.kol. Thulani Zwane en kapt. Nqobile Gwala, woordvoerders vir die polisie, kon nie vir kommentaar bereik word nie. ŉ Werknemer by die polisie se mediasentrum in KwaZulu-Natal het wel bevestig ŉ liggaam is gevind sowat 2 km van die plek waar Christine se liggaam gevind is. Maroela Media het vroeër berig die polisie is Vrydag na die Solik-egpaar se huis in die Bend Country Estate op ŉ plaas in die Nottingham Road-omgewing ontbied. Daar is by die huis ingebreek en daar was bloedvlekke. Die Solik-egpaar was nêrens te vind nie. Christine se liggaam is later die dag ongeveer 70 km van die huis in ŉ rivier gevind met haar hande vasgebind. Die egpaar se familie het vroeër in ŉ ope brief ŉ beroep op die publiek gedoen om met enige inligting na vore te kom wat kan help om Roger te vind. “Ons ouers was onafskeidbaar en hul verhouding was iets om na te streef. Dit is moeilik om te verstaan hoe daar op hulle gemeenskapslandgoed, met sy golwende heuwels en eindelose natuurskoon en die bure net 100 m weg, iets so gewelddadig kon gebeur. Hou ons asseblief in jul gedagtes en gebede.” Enigiemand met meer inligting of wat die polisie in hul ondersoek kan bystaan, word versoek om ao. Du Plessis by 083 777 0898, SA CAN by 086 167 2226 of die Nottingham Road-polisiestasie by 033 266 6713 te bel.